b'\n_START_ARTICLE_\nVelika nagrada Pikardije 1933\n_START_SECTION_\nPred dirko\n_START_PARAGRAPH_\nNa isti dan je potekala tudi nem\xc5\xa1ka dirka Avusrennen. Avtomobilski klub Picardie-Artois je ozko 9765 km dolgo stezo opremil z dodatnimi \xc5\xa1ikanami. Za zmago je bila razpisana nagrada 10.000 frankov. Ve\xc4\x8dina francoskih dirka\xc4\x8dev se je udele\xc5\xbeila dirke, na kateri so ve\xc4\x8dinoma nastopali privatniki z Bugattiji, prijavljeni pa so bili tudi \xc5\xa1tirje dirka\xc4\x8di z Alfo Romeo Monza. Beno\xc3\xaet Falchetto, Guy Moll, Bernasconi in Willy Longueville se dirke kljub prijavi niso udele\xc5\xbeili.\n_START_SECTION_\nProsti trening\n_START_PARAGRAPH_\nNa sobotnem prostem treningu je Louis Trintignant izgubil nadzor nad svojim dirkalnikom Bugatti T35C, ko se je pri visoki hitrosti izogibal policistu, ki je nenadoma stopil na stezo v ovinku Mons-en-Chausse\xc3\xa9. Dirkalnik je tr\xc4\x8dil v miljni kamen in se petdeset metrov prevra\xc4\x8dal, Trintignant, ki ga je vrglo iz dirkalnika, je bil na mestu mrtev, ker so ga po vratu porezali delci vetrobranskega stekla. Po Ottu Merzu na dirki Avusrennen je bila to \xc5\xbee druga smrtna nesre\xc4\x8da vikenda. \xc5\xa0tartno vrsto je dolo\xc4\x8dil \xc5\xbereb \xc5\xa1tartnih \xc5\xa1tevilk.\n_START_SECTION_\nDirka\n_START_PARAGRAPH_\nOdli\xc4\x8dno je \xc5\xa1tartal zelo priljubljeni Guy Bouriat z dirkalnikom Bugatti T51, ki je iz tretje \xc5\xa1tartne vrste povedel, \xc5\xbee kmalu pa ga je napdalal Philippe \xc3\x89tancelin. Dvoboj se je nadaljeval skozi prvo polovico dirke, v enajstem krogu pa je \xc3\x89tancelin le uspel prehiteti Bouriata. V \xc5\xa1estnajstem krogu je \xc3\x89tancelin \xc5\xbee imel nekajsekundno prednost in je na ravnini za krog prehitel Julia Villarsa, ki se je umaknil \xc3\x89tancelinu, nato pa takoj zavil v njegovo zavetrje. Pri tem pa ni ra\xc4\x8dunal na Bouriata, ki je \xc5\xbeelel ostati \xc4\x8dim bli\xc5\xbeje vodilnemu \xc3\x89tancelinu in s kolesi sta rahlo tr\xc4\x8dila. Bouriatov Bugatti je vse bolj zana\xc5\xa1alo, dokler ni pri okoli 150 km/h zletel s steze in tr\xc4\x8dil v drevo. Ob trku je bil Bouriat na mestu mrtev, dirkalnik pa je mo\xc4\x8dno zagorel._NEWLINE_Dirka se je nadaljevala in \xc3\x89tancelin, ki ni vedel kaj se je pripetilo za njim, je \xc5\xa1e vedno vozil na polno, za njim pa sta borila za drugo mesto Raymond Sommer in Marcel Lehoux. Tudi Robert Brunet je imel nesre\xc4\x8do s svojim Bugattijem T51, toda utrpel je le zlom gle\xc5\xbenja, ob tem so odstopili tudi \xc5\xa1e Gaupillat, Miquel, Felix, von Waldthausen in Delorme. Etancelin je zmagal s skoraj triminutno prednostjo pred Sommerjem, ki je bil le \xc5\xa1tiri sekunde pred Lehouxom. \xc4\x8cetrti je bil \xc5\xbee s krogom zaostanka Julio Villars, peti Pierre Bussienne, \xc5\xa1esti in zadnji uvr\xc5\xa1\xc4\x8deni pa Eric Lora.'